Ka tudengid ise kurdavad sageli, et reaalset juhendamist või nõu õppejõudude poolt ei ole tihti saadud ning eravestlustes mainitakse häirivalt tihti, et on tõepoolest instituute ja erialasid, kus lõputööde kvaliteet on alla igasugust arvestust. Eelmistki aastat ilmestas ajakirjandusse jõudnud skandaal bakalaureusetööst, kus muuhulgas figureeris mustanahaliseks peetud usureformaator M. Luther, "kes mingi kiriku uksele 18 teesi lõi." Ka sellel aastal on kuulda olnud töödest, mis mitte mingil tingimusel ei saa ega tohi jõuda ühegi Euroopa ülikooli diplomiga premeerimiseni. Juunikuisele ajakirjale Universitas Tartuensis antud intervjuus mainis ka minister Jaak Aaviksoo, et tal oleks hea meel, kui üliõpilased oleks palju nõudlikumad ja et rahulolematusest kuuleb ta ka ise peamiselt eravestlustest või korporatiivsete õllelaudade kaudu. Minister mainib ka ametlikke ja avalikke kanaleid, kust peaks olema etteheiteid kuulda, kuid unustab lisamata, et selliseid kanaleid meil ju tegelikkuses toimivalt ei eksisteeri.